Ir-Regolament tal-Kummissjoni (KEE) Nru 3692/87
tad-9 ta' Diċembru 1987
li jemenda r-Regolament (KEE) Nru 2288/83 li jistabbilixxi l-lista ta' sustanzi bijoloġiċi jew kimiċi kif previst fl-Artikolu 60(1)(b) tar-Regolament tal-Kunsill (KEE) Nru 918/83 li jwaqqaf sistema tal-Komunità ta' eżenzjonijiet minn dazji doganali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ekonomika Ewropea,
Wara li kkunsidrat Regolament tal-Kunsill (KEE) Nru 918/83 tat-28 ta' Marzu 1983 li jistabbilixxi sistema tal-Komunità ta' eżenzjonijiet minn dazji doganali [1], skond kif emendat permezz tar-Regolament tal-Kummissjoni (KEE) Nru 3691/87 [2], u b'mod partikolari l-Artikolu 143(1) tiegħu,
Wara li kkunsidrat Regolament tal-Kunsill (KEE) Nru 2658/87 tat-23 ta' Lulju 1987 dwar it-tariffi u nomenklatura dwar statistika u t-Tariffa Doganali Komuni [3], u b'mod partikolari l-Artikolu 15 tiegħu,
Billi l-klassifikazzjoni ta' sustanzi bijoloġiċi jew kimiċi stabbiliti fil-lista annessa mar-Regolament tal-Kummissjoni (KEE) Nru 2288/83 [4], kif emendata l-aħħar permezz tar-Regolament (KEE) Nru 2340/86 [5], hi bażata fuq l-użu tan-Nomenklatura tal-Kunsill ta' Kooperazzjoni Doganali; billi l-Kunsill ta' Kooperazzjoni Doganali approva l-Konvenzjoni Internazzjonali dwar is-Sistemi Armonizzati tad-Deskrizzjoni u Kodifikar tal-Prodotti (hawn aktar 'il quddiem magħrufa bħala l-"HS") tal-14 ta' Ġunju 1983; billi hu provdut li b'effett mill-1 ta' Jannar 1988 l-HS għandha tissostitwixxi n-nomenklatura preżenti fir-rigward tal-kummerċ internazzjonali;
Billi l-klassifikazzjoni ta' l-oġġetti in kwistjoni għandha għalhekk tiġi adottata sa fejn għandha tkun bażata fuq l-użu tal-HS,
ADDOTTAT DAN IR-REGOLAMENT:
L-Artikolu 1
L-Anness tar-Regolament (KEE) Nru 2288/83 hu b'dan mibdul bl-Anness ta' dan ir-Regolament.
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fl - Ġurnal Uffiċjali tal-Komunitajiet Ewropej.
Dan għandu japplika b'effett mill-1 ta' Jannar 1988.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta' Diċembru 1987.